
Dopolnjen osnutek odloka o spremembah in dopolnitvah Odloka o sprejetju zazidalnega načrta za proizvodno - servisno cono »Noršinska«  (skladiščno-logistični center)
	
	 J A V N A   R A Z G R N I T E V

O B R A Z L O Ž I T E V
M E S T N E    U P R A V E 


PRAVNA PODLAGA 

Postopek izdelave in sprejemanja predmetnega akta poteka na podlagi Zakona o prostorskem načrtovanju ZPNačrt (Uradni list RS, št. 33/07, 70/08 – ZVO-1B, 108/09, 80/10 – ZUPUDPP, 43/11 – ZKZ-C, 57/12, 57/12 – ZUPUDPP-A, 109/12, 35/13 in 14/2015 - ZUUJFO) in na podlagi Pravilnika o vsebini, obliki in načinu priprave občinskega podrobnega prostorskega načrta (Uradni list RS, št. 99/2007).

Prostorski akt, katerega se s tem postopkom spreminja in dopolnjuje, je bil sprejet z Odlokom o sprejetju zazidalnega načrta za proizvodno-servisno cono »Noršinska« (Uradni list RS, št. 16/2003 z dne 17.2.2003). Z uveljavitvijo sprememb in dopolnitev zazidalnega načrta se bo delno prostorski akt preklical v delu, ki se bo na novo definiral.

Podrobni prostorski akti občine, kot je sprememba predmetnega zazidalnega načrta, morajo biti usklajeni tudi z hierarhično višjim aktom, kot je Odlok o občinskem prostorskem načrtu Mestne občine Murska Sobota – OPN (Uradni list RS, št. 63/2014). V njem je območje, ki ga podrobneje obravnava sprememba zazidalnega načrta, opredeljeno kot zazidljivo. Območje spada po določilih 35. člena v enoto urejanja prostora SO118/1, s podrobnejšo namensko rabo IG – gospodarska cona. V določbah 89. člena OPN je navedeno, da se upoštevajo prostorsko izvedbeni pogoji, ki so določeni v veljavnem zazidalnem načrtu. Ugotavlja se, da so vsebine odloka in namere investitorja usklajene tudi s tem aktom.

RAZLOGI IN CILJI ZA SPREJEM AKTA

Investitor je izrazil namero, da želi na parcelah, ki se nahajajo severno od Noršinske ulice v Murski Soboti v kompleksu parcel, ki so že delno pozidane, postaviti večji skladiščni objekt. Objekt bi imel večjo tlorisno površino in samo eno etažo v različnih višinskih gabaritih. Obstoječi poslovni objekt v neposredni bližini Noršinske ulice bo ohranil namen upravne stavbe. Ostali objekti v notranjosti se bodo ohranili, vendar preuredili in delno povezali z novim skladiščnim objektom.

Na podlagi Odloka o sprejetju zazidalnega načrta za proizvodno-servisno cono »Noršinska« (Uradni list RS, št. 16/2003 z dne 17.2.2003) investitor ni mogel dobiti gradbenega dovoljenja, zato se morajo določbe prostorskega akta spremeniti po postopku kot ga predpisuje Zakon o prostorskem načrtovanju. 

OCENA STANJA

Odlok o sprejetju zazidalnega načrta za proizvodno-servisno cono »Noršinska« je bil izdelan v letu 2002 in 2003. Takrat investitorji in s tem natančne vsebine, za večino objektov niso bili znani, zato se je pozidava in gabariti objektov predvidela le v osnovnih linijah. Ravno zaradi tega se je v obrazložitvi zazidalnega načrta, ki je sestavni del tega akta, posebej navedlo, da se predvideni objekti, ki so prikazani v grafičnem delu, lahko tudi združujejo v večje sklope ali razdelijo na manjše dele v skladu z interesi posameznih investitorjev in potrebami predvidene dejavnosti. Sam odlok natančno tudi iz navedenega razloga ni predpisoval višinskih gabaritov v točno določenih metrih. V opisnem delu zazidalnega načrta je navedeno, da so predvidene višine proizvodnih objektov takšne, da omogočajo nemoteno odvijanje proizvodnih in poslovnih procesov in je zato bila predvidena gradnja objektov višine ene proizvodne etaže oz. treh upravnih etaž (P+2). V opisih pa je dodatno navedeno, da je potrebno pri določanju odmikov od sosednjih parcel in obstoječih oz. predvidenih objektov zagotoviti varstvo pred požarom in omogočiti odvijanje proizvodnih procesov ter normalne delovne pogoje. Torej gradnja ne sme povzročiti ovir na sosednjih parcelah. Namera investitorja je tako usklajena s pogoji, ki jih določa veljavni akt, vendar se mora spremeniti določba kjer se določi drugačna lokacija postavitve predvidenega objekta in njegove velikosti.

FINANČNE IN DRUGE POSLEDICE

Finančna sredstva za izdelavo spremembe akta zagotovi investitor GMT d.o.o. Trgovina z avtodeli, Cvetkova 34, 9000 Murska Sobota.

PRIPRAVLJAVEC, NAROČNIK TER IZDELOVALEC PROSTORSKEGA AKTA

Pripravljavec prostorskega akta je Mestna občina Murska Sobota. Pobudo za izdelavo novega prostorskega akta je podal investitor GMT d.o.o. Trgovina z avtodeli, Cvetkova 34, 9000 Murska Sobota. Osnutek prostorskega akta je izdelalo podjetje PROJEKTIVNI BIRO LAZAR d.o.o. iz Murske Sobote, kot pooblaščeni prostorski načrtovalec.
POSTOPEK IZDELAVE PROSTORSKEGA AKTA

V tabeli so navedena že izvedena dejanja in še potrebne nadaljnje aktivnosti:

	17.7.2015
	Pobudo za začetek postopka podal investitor

	17.7.2015
	Župan sprejel Sklep o pričetku

	›
	Priprava osnutka akta

	27.7.2015
	Prostorski načrtovalec poda vlogo za izdajo in pridobitev smernic NUP v roku 15 dni in vloga na MOP za izdajo odločbe glede izdelave CPVO

	31.7.2015
	Objava Sklepa o pričetku, Uradni list RS, št. 57/2015

	11.8.2015
	MOMS izda svoje smernice k aktu

	12.8.2015
	Sklep o pričetku objavljen na občinskem spletu

	
	Odločba MOP glede CPVO ni bila prejeta /  rok potekel 18.8.2015

	›
	Priprava dopolnjenega osnutka akta in usklajevanje s posameznimi nosilci urejanja prostora

	18.8.2015
	Načrtovalec posreduje prejete smernice na MOMS

	4.9.2015
	Župan sprejel Sklep z javnim naznanilom glede javne razgrnitve in javne obravnave

	14.9.2015
	Sklep o javni razgrnitvi objavljen v Uradnem listu RS, št. 66/2015

	17.9.2015
	Sklep z javnim naznanilom o javni razgrnitvi objavljen na občinskem spletu in na oglasni deski MOMS

	28.9.– 12.10.
	Javna razgrnitev na sedežu MČ in uprave MOMS  -  najmanj 15 dni

	›
	Poslana vabila svetnikom in medijem

	›
	Objave vabil na javno obravnavo v medijih

	7.10.2015
	Javna obravnava –  velika sejna dvorana MOMS ob 16.00 uri

	›
	Priprava stališč do pripomb

	
	Odbor za urbanizem in urejanje prostora ter gospodarsko infrastrukturo, pred sejo

	
	I. obravnava odloka ter stališč do pripomb, na seji Mestnega sveta

	
	Javna objava stališč do pripomb na spletni strani občine in na oglasni deski MOMS

	
	Pridobitev vseh pozitivnih mnenj na korigiran predlog v roku 15 dni

	
	Odbor za urbanizem in urejanje prostora ter gospodarsko infrastrukturo, pred sejo

	
	II. obravnava predloga predmetnega akta, na seji Mestnega sveta

	
	po sprejetju objava Odloka v Uradnem listu RS in na spletni strani občine


OPIS ZASNOVE

Natančnejšo obrazložitev, ki je v prilogi, je podal tudi izdelovalec prostorskega akta PROJEKTIVNI BIRO LAZAR d.o.o. iz Murska Sobote.
CELOVITA PRESOJA VPLIVOV NA OKOLJE 

Ministrstvo za okolje in prostor, Direktorat za okolje do priprave tega gradiva ni podalo odločbe s katero bi se ugotovilo ali je izdelava celovite presoje vplivov na okolje potrebna ali ne. Na podlagi prejete povratnice, ki dokazuje, da so vlogo prejeli, jim je petnajst dnevni rok potekel 18.8.2015. 

SMERNICE K IZDELAVI PROSTORSKEGA AKTA

V postopku izdelave predmetnega prostorskega akta so bile zaprošene tudi smernice vseh pristojnih služb oz. nosilcev urejanja prostora (NUP), kot je bilo določeno v Sklepu o pričetku izdelave tega akta. Prejete smernice s podanimi pogoji so v pripravljenem gradivu upoštevane. 
OBSEG GRADIVA ZA JAVNO RAZGRNITEV
· Sklep z javnim naznanilom o javni razgrnitvi dopolnjenega osnutka odloka o spremembah in dopolnitvah Odloka o sprejetju zazidalnega načrta za proizvodno - servisno cono »Noršinska« (skladiščno-logistični center), (Uradni list RS, št. 66/2015);
· Dopolnjen osnutek odloka o spremembah in dopolnitvah Odloka o sprejetju zazidalnega načrta za proizvodno - servisno cono »Noršinska« (skladiščno-logistični center);
· Obrazložitev Mestne uprave MOMS – postopki izdelave akta;

· Obrazložitev prostorskega načrtovalca
· Odlok o sprejetju zazidalnega načrta za proizvodno - servisno cono »Noršinska«, (Uradni list RS, št. 16/2003 z dne 17.2.2003)

GRAFIČNO GRADIVO:
· Pregledna situacija z območjem obdelave
· Ureditvena situacija za umestitev novega objekta

· Ureditvena situacija iz ZN iz leta 2003 


· Širši prikaz območja na letalskem posnetku

Pripravili:

Oddelek za infrastrukturo, okolje in prostor ter gospodarske javne službe, Mestna občina Murska Sobota 
ter izdelovalec akta PROJEKTIVNI BIRO LAZAR d.o.o. iz Murske Sobote

